Brudd for Anders Baasmo Christiansen og kjæresten
Det bekrefter hans manager, advokat Monica Heier Einerkjær i advokatfirmaet KPU, overfor VG Nett. - Mariann og Anders bekrefter at de har gått fra hverandre, men har ingen kommentar ut over det, skriver hun i en e-post. Baasmo Christiansen møtte Hole da de spilte mot hverandre i Riksteaterets Hamlet i 2007. Han spilte Hamlet - hun var Ophelia.Paret har ikke snakket mye om sitt kjærlighetsliv i mediene. Men Baasmo Christiansen, som hadde rollen som «Herman Watzinger» i storfilmen «Kon-Tiki», innrømte overfor VG tidligere i år at det var praktisk å ha en skuespiller som kjæreste. - Hun er skuespiller og jobber masse selv, så hun skjønner greia. Jeg vil jo ikke være en arbeids-junkie, men jeg kunne ikke vært sammen med en som ba meg velge mellom henne og jobben. Kon-Tiki-filmen tok det tre måneder å spille inn, og da er det godt å ha en som skjønner hvor kult det er, selv om det ikke blir så mye samliv i de periodene. - Til gjengjeld kan vi plutselig få fri samtidig, og forlate landet mens resten av Oslo sitter på kontoret, og det er veldig deilig, sa han til VG i slutten av oktober. Foruten «Kon-Tiki» har Baasmo Christiansen også hatt rollen som Sir Robin i musikalen Spamalot, basert på filmen Monty Python og ridderne av det runde bord, på Folketeatret i Oslo i høst. Mariann Hole har vært ansatt ved Nationaltheatret siden 2008. I år har hun blant annet bekledd roller i teaterforestillinger «Folk og røvere i Kardemomme by» og «Villanden».
Skuespillerparet Anders Baasmo Christiansen (36) og Mariann Hole (31) har gått fra hverandre etter fem år som kjærester og samboere.